A Fidesz szóvivője, Szijjártó Péter elismerte, hogy Orbán Viktor pártelnök a szombati zárt kongresszuson Adolf Hitler Mein Kampfjából idézett. Szijjártó szerint Orbán ezzel a baloldal gyűlöletpolitikáját akarta jellemezni.

A hírszerző.hu-n megjelent információk szerint Orbán Viktor Fidesz-elnök a párt szombati kongresszusának zárt ülésén azt mondta: "Kedves barátaim, hogy megvilágítsam nektek az MSZP politikáját, a legjobb, ha a következő idézetet hozom elő a Mein Kampf-ból: 'a gyűlölet a legalapvetőbb emberi érzés, a gyűlöletre kell alapozni a politikát, és a gyűlölettel kell megsemmisíteni az ellenséget'".

A Fidesz szóvivője, Szijjártó Péter hétfőn újságíróknak azt mondta, Orbán Viktor a baloldal gyűlöletpolitikája kapcsán említette Hitler Mein Kampf-ját. "Orbán Viktor valóban beszélt arról, hogy Magyarországon jelen van a gyűlölet politikája, a baloldal politikájának egyik eszköze az, hogy gyűlöletet kelt és tart fenn a politikai vetélytársával szemben" - mondta Szijjártó.

Mint mondta, az egyik politikai napilapban az elmúlt héten jelent meg egy írás a magyar politikai helyzetről, és ebben volt egy idézet az említett műből, vagyis Hitler Mein Kampf-jából. "Orbán Viktor a cikkre hivatkozott akkor, amikor azt mondta, Magyarországon sajnálatos módon jelen van a gyűlöletpolitika" - állította Szijjártó.

A szombati kongresszuson bizalmi szavazást tartottak Orbánról, valamint a négy alelnökről, Pokorni Zoltánról, Schmitt Pálról, Varga Mihályról és Pelczné Gáll Ildikóról. A voksoló küldöttek 87 százaléka támogatásáról biztosította az elnökséget, és csak 13 százaléknyian nem szavaztak bizalmat Orbánéknak. Így továbbra is Orbán Viktor vezeti a pártot. A választás érdekessége, hogy nagyon sokan nem voksoltak, az 1751 küldöttből csak 1023-an adták le szavazatukat.